《次韵郤子中所藏笔几》
宋代·谢薖

闻君文史三冬足，家居未奏三千牍。明窗棐几静无尘，笔研清幽真不俗。

小琴承臂笔纵横，章草真行随所欲。家藏敝帚将何用，时人尚作千金畜。

此虽奇物君不惜，似把隋珠当鱼目。小童传观许见贻，与君杯酒初相属。

吾诗戏作异香山，唐衢虽见何由哭。见公真玩为君赋，铜钵声终字盈幅。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。